NAVU
NAVU, ofisialmente Nederlands-Antilliaans Voetbal Unie, tabata e órgano reguladó di futbòl na Antias Hulandes entre 1958 i 2011. Bou di su hurisdikshon tabata resortá e islanan Boneiru, Kòrsou, i Aruba (te 1986). NAVU tabata responsabel pa e ekipo nashonal antiano di futbòl i tabata e organisadó di Kopa antiano.

Historia 
Na aña 1941, promé ku NAVU, Federashon di Futbòl Arubano (AVB) i Curacao Voetbal Bond (CVB) a funda Nederlands Antilliaanse Voetbal Bond (NAVB) ku e meta pa organisa weganan entre e kampeonnan di Aruba i Kòrsou pa determina e kampeon di Antias Hulandes. Tabatin torneo na 1942 i 1944, sinembargo komo e traspaso di miembresia di FIFA di CVB pa NAVB no ta haya aprobashon di FIFA, NAVB a wòrdu disolbé na 1946. E miembresia di FIFA ta bai bek pa CVB. 

Finalmente despues di a hiba diskushon tokante un federashon nashonal antiano desde 1954, e dos federashon di futbòl di Aruba i Kòrsou a funda NAVU dia 5 di sèptèmber 1958, ku sede na Kòrsou. E mesun aña CVB a traspasá su miembresia di FIFA pa NAVU i a kontinuá komo federashon di futbòl lokal resortando bou di NAVU. Dia 4 di ougùstùs 1963 Federashon Futbòl Boneriano (FFB) tambe a uni na NAVU. 

NAVU tabata ko-fundadó i miembro di CONCACAF desde 18 di sèptèmber 1961. E tabata responsabel pa e selekshon nashonal antiano; su kolónan tabata kòrá-blanku-blou ku karson blou. Desde 1960 NAVU tabata organisadó di e kompetensia anual interinsular, konosí komo Kopa antiano.   Na 1969 e tabatin 86 asosiashon afiliá, representando 3360 miembro adulto, 1045 miembro hubenil i 122 árbitro, dividí entre e distriktonan Aruba, Kòrsou i Boneiru. 

Ku e status di pais di Aruba AVB ta separá di NAVU na 1986 i ta bira miembro di CONCACAF i dos aña despues di FIFA. Despues ku a desmantelá Antias Hulandes ta disolbé NAVU dia 9 di febrüari 2011, rekonosiendo Federashon Futbòl Kòrsou komo su susesor legal pa pais Kòrsou.

Mira tambe 
 Arubaanse Voetbalbond
 Federashon Futbòl Boneriano
 Federashon Futbòl Kòrsou

Futbòl na Aruba
Futbòl na Boneiru
Futbòl na Kòrsou